Raseri etter svensk vraking av norsk VM-vinner
Det har blåst stiv kuling fra vest over Solvallas sportssjef Markus Myron etter at den norske hesten – som har sitt navn fra en nordlig vind i Mellom-Amerika – ikke ble blant de 16 traverne som fikk invitasjon til Europas største sprintløp.– Det hjelper lite at Solvallas sportssjef gransker løpsarkivet når han ikke skjønner hva han ser. Det er en skandale at Elitloppet sa nei til Papagayo E., sier kommentator og travekspert Anders Mikkelborg. Han trodde knapt det han så da den norske verdensmesteren fra 2015 ikke endte blant de 16 inviterte til Elitloppet. – Han ble verdensmester i fjor og slo Timoko, On Track Piraten, B.B.S. Sugarlight, Mosaique Face og Oasis Bi i det løpet. De er invitert, men ikke Papagayo E. Han vant fra fint spor da og kunne gjort det samme igjen, mener Mikkelborg. Papagayo E.-trener Jan Kristian Waaler mener ledelsen på Solvalla har tatt andre hensyn enn sportslige da den norske seksåringen ble vraket. – Jeg vil vel si det sånn at jeg tror hesten er god nok, men treneren ikke stor nok. De store gutta går foran en liten trener fra Norge. Det er ikke hesten som er vraket. Sånn tolker jeg det, sier Waaler til VG. Video: Se Papagayo E. vinne VMHan viser til at Papagayo E. viste toppform i sin siste start da han ble nummer tre på Åby etter en heroisk innsats og blytung reise. – Jeg ble veldig overrasket over at vi ikke ble invitert. At Papagayo ikke er god nok for Elitloppet... Det er en feil vurdering, sier den Vestfold-baserte treneren. – Vil du kalle det en skandale? – Når han ikke får muligheten, så nærmer det seg en skandale. Han var steinklar i mine øyne. Jeg tror du kan telle på en hånd de hestene som slår Papagayo hvis min hest går i førstespor. Solvallas sportssjef Markus Myron har ikke respondert på VGs oppringing eller tekstmelding. Siste gangen vi ringte ble det lagt på. – En time etter at det var klart at det ikke var plass, så fikk jeg en tekstmelding der han skrev at det var en vanskelig avgjørelse. Men han burde gitt beskjed lenge før. Det har ligget i kortene at han ikke ville ha med Papagayo, mener Waaler, som nå ikke får matchet sin stjernetraver noe mer før VG Oslo Grand Prix på Bjerke 12. juni. Tidligere Solvalla-sjef, nordmannen Tore Fyrand, reagerer også på at B.B.S. Sugarlight nå blir den eneste hesten fra Norge som deltar i søndages storløp i Stockholm. – Jeg har gjort dette i fem år og det er omtrent som å ta ut et fotballag. Det er alltid mest diskusjon om den siste plassen. Det er ikke helt opplagt, men med norske øyne skjønner jeg reaksjonene. Det er vanskelig å forstå at det er 16 hester som er bedre enn verdensmesteren fra i fjor, sier Fyrand. – Hadde du tatt ut Papagayo E. hvis du fortsatt var sjef på Solvalla? – Det tør jeg ikke svare klart på, men jeg vil tro at jeg med min norske følelse ville ha gjort det. Som nordmann synes jeg hesten er kvalifisert. Jeg har ikke grunnlag for å si at Markus Myron har gjort en feil, men jeg skjønner de norske reaksjonene.Traventusiasten Morten Langli mener også at den norske verdensmesteren burde ha vært med ut fra sportslige kriterier. – Hvis du inviterer til fest, så har du rett til å be hvem du vil selv. Du tar de gjestene du synes er kule. Det er der Papagayo faller bort. Sportslig er han god nok. Men samtidig har han havnet i en situasjonen der hester er blitt invitert for tidlig. Og da det bare var tre plasser igjen var det ganske naturlig at Myron tok de han gjorde, sier Langli, og begrunner: – Royal Fighter satt fast i Elitloppet i fjor og har kvinnelig kusk. Så velger han Mosaique Face som var nær å vinne fra dødens i fjor med Lutfi Kolgjini, en av de sterkeste merkevarene i europeisk travsport. Billie De Montfort er ikke i nærheten sportslig, men hun trenes av Sebastien Guarato som trener verdens beste hest, Bold Eagle. Da handler det om å posisjonere seg for å få den til Elitloppet neste år. – Kunne Papagayo E. ha vunnet Elitloppet? – Ja, han slo de samme hestene i VM. Han hadde ikke vært favoritt. Men fra et bra spor ville han ha vært en vinnerkandidat. Jeg skulle også gjerne sett Papagayo E. i Elitloppet, sier Morten Langli. I sosiale medier har norske traventusiaster, og også en del svenske, gitt klart uttrykk for at Papagayo E. burde ha vært blant de 16 deltagerne i Elitloppet. http://api.int.vgnett.no/enrichments/poll/20958
Det koker i Trav-Norge etter at svenskene vraket den norske verdensmesteren Papagayo E. i søndagens utgave av det tradisjonsrike Elitloppet.